Orfeón Lucense

O Orfeón Lucense é unha agrupación coral afeccionada e sen ánimo de lucro fundada en 1982 na cidade de Lugo polo sacerdote e compositor Xosé Castiñeira Pardo, mestre de capela da Catedral lucense. Desde 2009, o seu director é Xesús Mato.

O Orfeón Lucense ten como antecedente a agrupación do mesmo nome fundada en 1879 polo ilustre compositor Xoán Montes, que a dirixiu até a súa morte (1899). A súa entidade de coro titular da Catedral explica o peso da música sacra no repertorio da agrupación, sen por iso desatender a música profana e en especial a música coral galega, manténdose así a fidelidade aos principios fundacionais recollidos nos primeiros estatutos da autodefinida como Sociedade Artístico-Musical Orfeón Lucense, que datan de 1984, e en cuxo artigo segundo se enumeran como Fins da Asociación os seguintes:
 Proxectar e organizar todo tipo de actividades culturais que poidan contribuír á formación artístico-musical dos seus asociados.
 Promover o estudo e coñecemento da música antiga e moderna mediante conferencias, audicións, vídeos, cursiños, excursións etc.
 Axudar e fomentar, con todos os medios ao seu alcance, o coñecemento e procura da nosa música popular, cunha especial referencia á galega e á da nosa provincia en particular.
 Creación e formación dun Grupo Coral que de modo práctico dea a coñecer as obras musicais dos grandes autores do pasado e modernos.
 Traballar en orde á creación dun Fondo económico que poida axudar á celebración de concertos, concursos e promoción de persoas musicalmente dotadas e vocacionadas.

 Véxase tamén 
 Ligazóns externas 
 Páxina web oficial do Orfeón Lucense (en galego e castelán)
 Xesús Mato, Director do Orfeón Lucense en Galegos
 Páxina web de Xosé Castiñeira Pardo, fundador do Orfeón Lucense (en castelán)

Categoría:Grupos musicais de Lugo